1.ĮVADAS. EUROPOS DIRBTINIO INTELEKTO STRATEGIJA

Dirbtinis intelektas gali atnešti daug gero mūsų pasauliui: jis gali padėti gerinti sveikatos priežiūrą, mažinti energijos suvartojimą, didinti automobilių saugumą ir suteikti ūkininkams galimybę efektyviau naudoti vandenį ir gamtos išteklius. Dirbtinis intelektas gali būti naudojamas aplinkos ir klimato kaitai prognozuoti ir finansinės rizikos valdymui gerinti. Be to, jis suteikia priemonių gaminti prie mūsų poreikių pritaikytus produktus taip, kad susidarytų mažiau atliekų. Dirbtinis intelektas taip pat gali padėti nustatyti sukčiavimo atvejus ir grėsmes kibernetiniam saugumui ir sudaro teisėsaugos tarnyboms sąlygas efektyviau kovoti su nusikalstamumu.

Dirbtinis intelektas gali būti naudingas visai visuomenei ir ekonomikai. Tai strateginė technologija, kuri šiuo metu sparčiai plėtojama ir naudojama visame pasaulyje. Tačiau dirbtinis intelektas kelia ir naujų su darbo rinkos ateitimi susijusių uždavinių, taip pat teisinių ir etinių klausimų.

Kad šie uždaviniai būtų sprendžiami ir kad būtų kuo geriau išnaudotos dirbtinio intelekto teikiamos galimybės, Komisija 2018 m. balandžio mėn. paskelbė Europos strategiją. Strategijoje nustatoma, kad plėtojant dirbtinį intelektą svarbiausia – žmogus, t. y. dirbtinis intelektas turi būti orientuotas į žmogų. Pasiūlytos trys veiklos kryptys: didinti technologinį ir pramoninį ES pajėgumą ir skatinti diegti dirbtinį intelektą visose ekonomikos srityse, pasirengti socialiniams ir ekonominiams pokyčiams ir užtikrinti tinkamą etikos ir teisinę sistemą.

Siekdama įgyvendinti dirbtinio intelekto strategiją, Komisija kartu su valstybėmis narėmis parengė Suderintą dirbtinio intelekto planą. Šio 2018 m. gruodžio mėn. pristatyto dokumento tikslas – užtikrinti sinergiją, sutelkti duomenų, kurie yra daugelio dirbtinio intelekto prietaikų išteklius, ir didinti bendras investicijas. Siekiama skatinti tarpvalstybinį bendradarbiavimą ir sutelkti visus subjektus, kad per artimiausią dešimtmetį viešosios ir privačiosios investicijos pasiektų bent 20 mlrd. EUR per metus. Komisija padvigubino programoje „Horizontas 2020“ numatytas investicijas į dirbtinį intelektą ir planuoja iš programos „Europos horizontas“ ir Skaitmeninės Europos programos lėšų kasmet investuoti 1 mlrd. EUR – visų pirma remti bendras duomenų erdves sveikatos, transporto ir gamybos sektoriuose, didelius eksperimentinius objektus, pavyzdžiui, pažangiąsias ligonines bei automatizuotų automobilių infrastruktūrą, ir strateginę mokslinių tyrimų darbotvarkę.

Siekdama įgyvendinti tokią bendrą strateginę mokslinių tyrimų, inovacijų ir diegimo veiksmų darbotvarkę, Komisija suintensyvino dialogą su visais atitinkamais pramonei, mokslo tiriamosioms institucijoms ir valdžios institucijoms atstovaujančiais suinteresuotaisiais subjektais. Labai svarbi bus ir Skaitmeninės Europos programa – pagal ją sukurti skaitmeninių inovacijų centrai, sustiprinta bandymų ir eksperimentavimo infrastruktūra, sukurtos duomenų erdvės ir mokymo programos padės užtikrinti, kad dirbtinis intelektas būtų prieinamas ir visų valstybių narių mažosioms ir vidutinėms įmonėms.

Europa garsėja saugiais ir kokybiškais produktais, todėl šia reputacija pagrįstas etiškas jos požiūris į dirbtinį intelektą didina piliečių pasitikėjimą skaitmenine plėtra ir turėtų padėti užtikrinti Europos dirbtinio intelekto įmonių konkurencinį pranašumą. Šio komunikato tikslas – pradėti nuodugnaus bandymo etapą, kuriuo kuo įvairesni suinteresuotieji subjektai bandytų praktiškai įgyvendinti dirbtinio intelekto plėtojimo ir naudojimo etikos rekomendacijas.

2.PASITIKĖJIMO Į ŽMOGŲ ORIENTUOTU DIRBTINIU INTELEKTU DIDINIMAS

Europos dirbtinio intelekto strategijoje ir koordinuotame plane aiškiai nurodoma, kad pasitikėjimas – būtina sąlyga siekiant užtikrinti, kad dirbtinis intelektas būtų orientuotas į žmogų: dirbtinis intelektas nėra savitikslis, jis – žmogaus reikmes turinti tenkinti priemonė, kurios galutinis tikslas – didinti žmonių gerovę. Siekiant šio tikslo turėtų būti užtikrintas dirbtinio intelekto patikimumas. Plėtojant dirbtinį intelektą turi būti visapusiškai vadovaujamasi vertybėmis, kuriomis grindžiamos mūsų visuomenės.

Sąjunga grindžiama šiomis vertybėmis: pagarba žmogaus orumui, laisve, demokratija, lygybe, teisine valstybe ir pagarba žmogaus teisėms, įskaitant mažumoms priklausančių asmenų teises. Šios vertybės yra bendros visų valstybių narių visuomenėms, kuriose vyrauja pliuralizmas, nediskriminavimas, tolerancija, teisingumas, solidarumas ir lygybė. Be to, visoje Europos Sąjungoje žmonėms suteiktos asmeninės, pilietinės, politinės, ekonominės ir socialinės teisės yra išdėstytos viename dokumente – ES pagrindinių teisių chartijoje.

Europos Sąjungoje sukurta tvirta reglamentavimo sistema, kuri bus pasaulinis pavyzdys plėtojant į žmogų orientuotą dirbtinį intelektą. Bendruoju duomenų apsaugos reglamentu užtikrinamas aukštas asmens duomenų apsaugos lygis; jame reikalaujama taikyti priemones, kuriomis būtų užtikrinta pritaikytoji ir standartizuotoji duomenų apsauga. Laisvo ne asmens duomenų judėjimo reglamentu pašalinamos laisvo ne asmens duomenų judėjimo kliūtys ir užtikrinamas visų kategorijų duomenų tvarkymas visoje Europoje. Neseniai priimtas Kibernetinio saugumo aktas padės didinti pasitikėjimą interneto erdve – to paties tikslo siekiama ir siūlomu E. privatumo reglamentu.

Nepaisant to, dirbtinis intelektas kelia naujų uždavinių, nes sudaro sąlygas kompiuteriams mokytis ir priimti bei įgyvendinti sprendimus be žmogaus įsikišimo. Netrukus tai taps standartine daugelio rūšių prekių ir paslaugų – nuo išmaniųjų telefonų iki automatizuotų automobilių, robotų ir internetinių prietaikų – funkcija. Tačiau algoritmų priimti sprendimai gali būti pagrįsti neišsamiais, taigi nepatikimais duomenims, jie gali būti neteisėtai paveikti per kibernetinius išpuolius, būti neobjektyvūs ar tiesiog klaidingi. Todėl, taikant šią besivystančią technologiją be jokios atodairos, kiltų problemų ir piliečiai nenorėtų jos pripažinti ir naudoti.

Vietoj to dirbtinio intelekto technologija turėtų būti plėtojama daugiausia dėmesio skiriant žmogui ir taip pelnant visuomenės pasitikėjimą. Tai reiškia, kad dirbtinio intelekto prietaikos turėtų atitikti ne tik teisės aktus, bet ir etikos principus. Be to, turėtų būti užtikrinta, kad jomis naudojantis būtų išvengta netyčinės žalos. Visais dirbtinio intelekto plėtojimo etapais turėtų būti atsižvelgiama į lyčių, rasių ar etninės kilmės, religijų ar tikėjimų, negalių ir amžiaus įvairovę. AI prietaikos turėtų suteikti daugiau galių piliečiams ir paisyti jų pagrindinių teisių. Jų tikslas turėtų būti ne padaryti žmonių gebėjimus nereikalingus, o juos stiprinti. Be to, turėtų būti užtikrinta, kad šiomis prietaikomis galėtų naudotis neįgalieji.

Todėl būtina parengti esama reglamentavimo sistema pagrįstas etikos gaires, kuriomis vidaus rinkoje turėtų vadovautis dirbtinio intelekto kūrėjai, tiekėjai ir naudotojai, kad visose valstybėse narėse būtų užtikrintos vienodos etinės sąlygos. Šiuo tikslu Komisija įsteigė iš įvairių suinteresuotųjų subjektų sudarytą Aukšto lygio ekspertų grupę dirbtinio intelekto klausimais ir pavedė jai parengti dirbtinio intelekto etikos gaires ir rekomendacijų dėl platesnės dirbtinio intelekto politikos. Tuo pat metu buvo sukurtas Europos dirbtinio intelekto aljansas – atvira įvairių suinteresuotųjų subjektų platforma, prie kurios yra prisijungę daugiau kaip 2 700 narių ir kurios tikslas – suteikti daugiau Aukšto lygio ekspertų grupės dirbtinio intelekto klausimais darbui svarbios informacijos.

2018 m. gruodžio mėn. Aukšto lygio ekspertų grupė dirbtinio intelekto klausimais paskelbė pirmąjį etikos gairių projektą. Po konsultacijų su suinteresuotaisiais subjektais ir susitikimų su valstybių narių atstovais Dirbtinio intelekto ekspertų grupė 2019 m. kovo mėn. pateikė Komisijai peržiūrėtą dokumentą. Iš iki šiol gautų atsiliepimų matyti, kad suinteresuotieji subjektai apskritai palankiai vertina praktinį gairių pobūdį ir jose dirbtinio intelekto kūrėjams, tiekėjams ir naudotojams pateikiamas konkrečias rekomendacijas, kaip užtikrinti patikimumą.

2.1. Aukšto lygio ekspertų grupės dirbtinio intelekto klausimais parengtos gairės dėl patikimo dirbtinio intelekto

Šiame komunikate nurodomos Aukšto lygio ekspertų grupės dirbtinio intelekto klausimais parengtos gairės visų pirma grindžiamos Europos mokslo ir naujų technologijų etikos grupės ir Pagrindinių teisių agentūros veikla.